Paarma

## **Paarma/ Gadfly**

*''Paarma parka, puolisielu. Kerran syntyi, kerran kuoli. Koneelta sai elämän kipinän. Onpa surullinen näky. Oi voi voi voi Paarmaa''* -Tuonen Tytin surunvalitus Paarman ensimmäiseltä näkymatkalta.

* **Rooli heimossa:** Tietäjä, Elämän shamaani, Väen Tuntija
* **Lauma:** Tietäjät
* **Ikä:** ? (25-30)
* **Taidot:** -
* **Nimet:** Paarma, Gadfly, Santeri, Xander
* **Pelaaja:** Mikael

## **Historia**

Paarma on Otaniemen bioteknologisen laitoksen viimeinen tiedonkantaja, kirjaviisas mutta henkinen henkilö. Hänen äitinsä opetti hänelle kaiken mitä hän tietää koneen ja lihan yhdistämisestä, isänsä taas muinaisuskon ja selviytymistaidot. Paarman isä oli Tuhkan Lapsi, Punarinta, ja Paarma kasvoikin kuullen paljon hyvää klaanista. Isänsä ohjeistuksella Paarma kohtasi jo nuorella iällä henkieläimensä ja on tehnyt jo useamman näkymatkan. Hän on erityisen taitava aistimaan väkeä, ja pystyy myös aistimaan koneiden väkeä. Paarma on menettänyt vasemman kätensä, jonka tilalle hän on rakentanut mekaanisen kolmesormisen version. Hän myös käyttää kasvosuojainta suurimman osan ajasta heikkojen keuhkojensa takia.

## **2117**

Menetettyään molemmat vanhempansa mutanttihyökkäyksessä, Paarma sai näyn Oldtownista, nähden etelässä rautaisen korpin ja valkean naisen jotka ottaisivat hänet vastaan. Matkaten Länsimetron tunneleita länteen, hän lyöttäytyi Punkin, Myyrän ja Jorman (Rantakäärme) kanssa yhteen. Ylitettyään Suomenlahden he lyöttäytyivät Lepakon matkaan, yhdessä taivaltaen Oldtowniin asti.

**Saapujien Kausi:** Oldtownissa Paarma oppi Tuhkan Lasten muuttuneen, todistaen ensimmäisenä iltana kidutusrituaalin ja puhuen riimupanssareille. Hiljalleen Paarma huomasi tämän olevan eri heimo kuin se mistä hänen isänsä puhui, ja sattumusten kautta hän tutustui Myrageen ja Harhamaan, oppien klaanin historiasta ja kahtiahajoamisesta. Czeskan mellakoiden aikana hän pelasti Korpin kuoleman kielistä ja myöhemmin onnistui neuvottelemaan Korpin Tripaloskien vankeudesta, samalla estäen Tuhkan Lasten hyökkäyksen Finntowniin. Hiljalleen Paarman valinnat saivat hänet löytämään tiensä elämän shamaanina, sekä ajautumaan klaanin epäilyjen alle kaksoisagenttina. Initiaatioriitin aikana Naali keskeytti Paarman pääsyn initioitavaksi, eikä Paarma virallisesti kuulunut Oldtownin Tuhkan Lapsiin.

Saapujien kauden päätteeksi Paarma on jäänyt klaaniin, suostuteltuaan Sisiliskon rakentamaan yhteistyössä hänelle riimupanssarista uuden käden. Hän toimii edelleen Korpin akolyyttinä ja elämän shamaanina, ja Korppi on koetellut Paarman lojaalisuutta klaania ja heimoa kohtaan. Samanaikaisesti Sudenkorento ja Käki ovat opettaneet hänelle henkistä tietämystä, ja Paarma arvostaa kaikkien kolmen opetuksia tasa-arvoisesti. Kuluvan vuoden aikana Paarma on initioitu Tuhkan Lapsiin, vaikka moni edelleen epäilee hänen lojaalisuuttaan.

## **2118**

Paarma on lähtenyt talvella Oldtownista pyhiinvaellukselle Lappiin, mistä hän kävi Käen opastuksella pyhissä paikoissa ja Lepakon luona tarkistamassa Lepakon ja Saukon lapsen hyvinvointia, sekä oppimassa lisää jumalista sekä koneista. Talven aikana lapsen kimppuun hyökättiin ja päätettiin ettei lapsi ollut tarpeeksi vahva matkaamaan Suomesta Oldtowniin. Lapsi siirrettiin Berghemmettiin ja Paarma matkasi Ruotsista Hellcityn kautta Oldtowniin pienen saattueen kanssa. Saattueeseen kuului lopulta Sudenkorento, Lepakko, Oinas, Vala, Hehkulamppu sekä Hela.

**Saapujien kausi:** Palattuaan Oldtowniin Paarma esitteli uudet tulokkaat heimolle ja joutui toimittamaan suru-uutiset lapsen jättämisestä Saukolle. Paarma kävi myös selvittämässä Noiland-embassyltä sekä Paladin-nimiseltä voimahaarniskantuntijalta riimupanssareiden mahdollista puhdistusta. Illalla järjestettiin Bunnyn hautajaiset ja kuolleiden muistotilaisuus missä Paarma kohtasi monia Myragen jäseniä ja jakoi surunvalituksensa heille. Seuraavina päivinä Paarma tutustui moneen uuteen Tuhkan Lasten tulokkaisiin joutomaamatkalla ja aloitti väliensovittelut Trappersien kanssa. Matkalle valittiin myös Trappersien uusi edustaja, Meira, josta myöhemmin initioitaisiin Orava. Matka oli onnistunut ja lisäksi Paarma löysi Perunan palvojien vanhoilta raunioilta uudelleenrakennetun alttarin. Uutiset perunanpalvojien alttarista tulivat yllätyksenä Tuhkan Lapsille mutta asiaa ei tutkittu enempää.

Seuraavana päivänä Trappersien kanssa suoritettu rituaali onnistui ja Trappersit olivat enemmän kuin tyytyväisiä Paarman ja Oravan suoritukseen. Tämä näytti korjaavan Paarman ja Korpin välejä huomattavasti. Bunnyn murhaajaksi saatiin selvitettyä Azylin sen hetkinen johtaja, joka nöyryytettiin ja CAD:in toimesta teloitettiin. Tämä ajoi Tuhkan Lapset poliittiseen edustusasemaan ja tietäjien toimesta päätettiin Oravan olevan sopiva edustaja kaupunginneuvostoon, kunhan Paarma toimisi hänen neuvonantajanaan. Ensimmäisessä kokouksessa kaupunginneuvosto kuitenkin kidnapattiin Punahupun (RedCap) toimesta ja monille vaikutusvaltaisille edustajille istutettiin mikrosiru niskaan. Myös Lepakolle ja Paarmalle istutettiin sirut, ja Paarman valinnan tapahtuessa Orava murtui kyyneliin. Sirut annettiin vain osalle ja lopulta kaikki vapautettiin joutomaille ilman varusteita. Paluumatkalla kaupunginneuvosto joutui vielä raidereiden hyökkäyksen alaiseksi ja Paarma melkein menetti henkensä.

Tämä kokemus toi Paarman ja Oravan tiet yhteen, ja pian heidän välilleen syntyi rikkoutumaton luottamus, joka myöhemmin puhkesi romanssiksi. Paarman siru saatiin onnistuneesti poistettua Noiland-embassyn teknikon ja Saukon avulla. Seuraavana yönä heimon metsästäjien, Riimukaartin sekä kynnelle kykenevien lähdettyä tehtävälle syttyi Kiirastorstai: kymmenkunta supermutanttia, kannibaaleja ja kultiseteja onnistui murtautumaan kaupunkiin ja sammuttamaan drone-järjestelmän. Paarma otti heimon haltuunsa ja vastaanotti ystäviä sekä turvapaikanhakijoita Tuhkan Lasten porttien taakse, epäilemättä yhteen turvallisimmista paikoista Oldtownissa. Riimukaartin palattua Paarma suoritti panssarinriisumisriitin ja ajautui feraaliin tilaan. Ilves vapaaehtoisesti ilmoittautui tarvittavaan kidutusriittiin minkä suoritettuaan Paarma romahti nähdessään mitä hänestä on tullut. Hänen mekaaninen kätensä murtui illan aikana ja Paarma päätti jättää riimuraudan taakseen.

Tämän jälkeen Punahuppu saapui kaupunkiin, Tuhkan Lapset kaappasivat hänet, merkkasivat saaliiksi ja kiduttivat, söivät ja lopulta hirttivät hänet. Saapujien kauden lopuksi saatiin luotua rokotteita jotka korjaisivat hedelmättömyysongelmia, ja Oravalle ehdotettiin yhtä. Paarma ja Orava eivät osanneet vielä sanoa olisivatko valmiita yrittämään jälkikasvua, ja heimo päätti tutkia vaihtoehtoja ensin.